b'\n_START_ARTICLE_\nNajmo\xc4\x8dnej\xc5\xa1i fantek na svetu\n_START_PARAGRAPH_\nNajmo\xc4\x8dnej\xc5\xa1i fantek na svetu je slovenska pravljica, delo Lojzeta Kova\xc4\x8di\xc4\x8da. Literarni lik knjige je petletni Jani._NEWLINE_Knjiga je prvi\xc4\x8d iz\xc5\xa1la leta 1977.\n_START_SECTION_\nObnova\n_START_PARAGRAPH_\nPetletni Jani je bil najmo\xc4\x8dnej\xc5\xa1i fantek na svetu. Nih\xc4\x8de ga ni mogel premagati in vsi so se ga bali. Neko\xc4\x8d je hotel celemu svetu pokazati svojo mo\xc4\x8d, ker je bil tako mo\xc4\x8dan, da ga ni mogel premagal nih\xc4\x8de. Postavil se je na sredo ceste in nikogar ni spustil naprej. Pred njim se je kopi\xc4\x8dila vedno ve\xc4\x8dja gne\xc4\x8da avtobusov, konj in ljudi. \xc4\x8ce se mu je kak\xc5\xa1en avtobus hotel pribli\xc5\xbeati, ga je Jani le s prstom porinil nazaj, da je ta pristal \xc5\xa1ele dale\xc4\x8d zunaj mesta. Vsi so ga prosili naj se umakne, a nobena pro\xc5\xa1nja ni zalegla. Pri\xc5\xa1li so policisti, da bi ga odgnali, Jani pa je vse po vrsti vrgel na \xc5\xbeico elektri\xc4\x8dnega droga. Nato so poslali \xc5\xa1e vojake, toda tudi oni niso mogli premagati petletnika. Vsem vojakom je iztrgal pu\xc5\xa1ke iz rok in iz njih naredil hrib samih pu\xc5\xa1k ter splezal nanj. Tedaj so priletela tudi letala, da bi ga snela s hriba, saj se mu nih\xc4\x8de drug ni upal pribli\xc5\xbeati. Toda Jani je prijel letala za krila in jih zalu\xc4\x8dal s tako mo\xc4\x8djo proti hribom, da so odfr\xc4\x8dala kakor papir\xc4\x8dki v vetru. Ljudem je tako zmanjkalo idej, kako bi Janija premagali in ga spravili s ceste. Takrat pa je nekdo pomislil na njegovega o\xc4\x8deta in \xc5\xa1li so ga iskat. Razlo\xc5\xbeili so mu, da njegov sin stra\xc5\xa1i ljudi, zadr\xc5\xbeuje promet in nih\xc4\x8de ga ne more premagati. O\xc4\x8de se je ustavil \xc5\xa1e v trgovini, nato pa so od\xc5\xa1li k Janiju. Ko so pri\xc5\xa1li do kupa pu\xc5\xa1k mu je ukazal, naj pride dol. On pa mu je odlo\xc4\x8dno odgovoril, da ne gre, saj je najmo\xc4\x8dnej\xc5\xa1i fantek in ga nih\xc4\x8de ne more premagati. Takrat pa je o\xc4\x8dka iz \xc5\xbeepa potegnil vre\xc4\x8dko bonbonov. Ko jih je Jani zagledal, so se mu zaiskrile o\xc4\x8di in v hipu je bil na tleh. Medtem ko se je petletnik basal z bonboni, so se vsi pobrali in vsi so \xc5\xa1li spet lepo dalje po \xc5\xa1iroki cesti, kakor vedno. Tako so najmo\xc4\x8dnej\xc5\xa1ega fantka na svetu premagali mali rde\xc4\x8di bonboni.'